**VITENPARKENS VENNER (VV)**

**Årsmelding for 2020**

**Foreningens vedtekter og generelt om virksomheten i 2020**

På årsmøtet 27. mars 2014 ble foreningens vedtekter fastsatt. Vitenparkens Venner er en videreføring av Norsk Landbruksmuseums venner, som ble stiftet 12. mars 1997 og der vedtektene ble endret 20. februar 2003. De nåværende vedtekter er fastsatt etter en grundig prosess basert på forslag fra styret 9. desember 2013. Virksomheten i 2020 er dermed det sjette hele driftsår som er basert på de nye vedtektene.

Foreningens virksomhet i 2020 er preget av corona-epidemien og nedstengingen av virksomhet i store deler av året fra 12. mars 2020. Dette betyr at foreningens årsmøte og sommerarrangement måtte utsettes og at virksomheten i andre halvår måtte begrenses.

**Årsmøtet 2020**

Årsmøtet var planlagt til 25. mars 2020 og ble utsatt til 27. august 2020. Det var 36 medlemmer tilstede. På årsmøtet ble årsmelding og regnskap for 2019 godkjent. Den opprinnelige plan for foreningens virksomhet i 2020 ble lagt fram.

Per Harald Grue gjennomgikk hovedpunktene i årsmeldingen, informerte om resultatene fra det vitenskapshistoriske prosjektet og om de endringer i foreningens program som var gjennomført som følge av corona-nedstengingen. Årsmøtet godkjente årsmeldingen og hadde ikke merknader til de reviderte planene for foreningens virksomhet for 2020.

I tilknytning til årsmøtet holdt Marte Skjerping et foredrag om NMBUs Alumni-arbeid.

**Styrets sammensetning mv.**

Styret har etter årsmøtet 27. august 2020 hatt følgende sammensetning:

Leder: Per Harald Grue Funksjonstid som styremedlem til 2021 og som leder til 2021

Styremedlem: Arne Oddvar Skjelvåg Funksjonstid til 2021

Styremedlem: Hans Blom Funksjonstid til 2021

Styremedlem: Kari Nässelqvist Solberg Funksjonstid til 2022

Styremedlem: Susanne Eich-Greatorex (ny) Funksjonstid til 2022

Styremedlem: Gry Skjeseth Funksjonstid til 2022 Varamedlem: Jan Henrik Martinsen Funksjonstid til 2021

Revisor: Morten Lillemo Funksjonstid til 2021

Ragnhild Næverlid gikk ut av styret som styremedlem, og ble takket for innsatsen.

Som nytt medlem til valgkomiteen ble valgt Ragnhild Næverlid. Sammensetningen av valgkomiteen er etter dette:

Ragnhild Næverlid funksjonstid til 2023

Anne Elisabeth Lie funksjonstid til 2022

Arne Stuanes funksjonstid til 2021

Som Vitenparkens medlem av styret har Per Olav Skjervold fungert fram til 1.8. 2020 og Solveig Arnesen fra 1.8. 2020. Styret har valgt Arne Oddvar Skjelvåg som nestleder, Gry Skjeseth ble valgt som kasserer og Per Harald Grue som sekretær. En gruppe med Arne Oddvar Skjelvåg, Jan Henrik Martinsen og Per Harald Grue har ansvar for å koordinere prosjektet knyttet til landbrukets vitenskapshistorie. Styret i VV har i 2020 hatt fire møter og behandlet 36 saker. Det årsmøtevalgte varamedlem, Jan Henrik Martinsen, møter fast på styremøtene.

**Medlemmer og kontingent**

Medlemskontingenten i 2020 har vært 150 kr for hovedmedlem og 100 kr for familiemedlem. Nyinnmeldte medlemmer etter 1. oktober betaler ikke kontingent i det påfølgende år.

På årsmøtet 27. august 2020 ble det bestemt å holde kontingenten uendret for 2021.

Det er gjort avtale med Vitenparken om at medlemmene i VV får rabatt ved deltakelse på enkelte av Vitenparkens arrangementer. Alle medlemmer har derfor fått tildelt et særskilt medlemskort som nyttes som legitimasjon.

Ved årsskiftet 2020/21 er det 158 medlemmer som har betalt kontingent for 2020 (155 ved forrige årsskifte).

**Deltakelse i styret for Vitenparken**

Styreleder har møtt som observatør i styret for Vitenparken. Som observatør har VVs representant tale- og forslagsrett, men ikke stemmerett.

**Det vitenskapshistoriske arbeidet ved NMBU og NIBIO**

Samarbeidet mellom VV og Vitenparken er basert på en samarbeidsavtale vedtatt på årsmøtet i NLMV 4. april 2013. Samarbeidet er videreført i 2020, og det har vært knyttet til prosjektene og avtalene om landbrukets vitenskapshistorie ved NMBU og ved NIBIO.

Det vitenskapshistoriske arbeidet i Vitenparkens Venner er organisert i prosjektgruppe med Arne Oddvar Skjelvåg, Jan Henrik Martinsen og Per Harald Grue.

I 2020 har det ikke vært aktivitet i samarbeidet med NIBIO.

I samarbeid mellom Vitenparken, Norsk Veterinærhistorisk Selskap og Vitenparkens Venner er det i 2020 blitt arbeidet med å forberede et fastere vitenskapshistorisk museumsarbeid på Campus. Dette arbeidet er sett i sammenheng med flyttingsprosessen fra Adamstua.

**Planlagte møter og arrangementer**

Det gjennomføres vitenskapshistoriske seminarer og filmkvelder. Det meste av planleggingsarbeidet utføres av Vitenparkens Venner. I alle arrangementer er Vitenparken og Vitenparkens Venner arrangører. Videre blir andre samarbeidspartnere på Campus Ås trukket inn som medarrangører. Vårt samarbeid med Nasjonalbiblioteket om digitalisering av landbruksfilmer videreføres. Nedenfor er orientert om arrangementer som var under planlegging i 2020.

Seminaret «Nytt nasjonalt kraftsenter på Campus Ås» i samarbeid med to fakulteter ved NMBU, Veterinærinstituttet og Norsk Veterinærhistorisk Selskap (NVHS) var planlagt for gjennomføring i oktober 2020. Programarbeidet var kommet langt. Det var detaljplanleggingen som gjensto i en planleggingsgruppe der Halvor Hektoen fra NVHS og Per Harald Grue fra VV var koordinatorer. Gjennomføringen av seminaret er besluttet utsatt til oktober 2021 pga. utsetting av flyttingsprosessen fra Adamstua og coronasituasjonen.

Utgangspunktet for seminaret er at Veterinærhøgskolen og Veterinærinstituttet flyttes til nye lokaliteter på Campus Ås. Dette avslutter en lang byggeprosess der nye og moderne forsknings- og undervisningsanlegg blir tatt i bruk. Et helt nytt NMBU og Campus Ås blir tatt i bruk der det er gjort andre store investeringer ved at blant annet et helt nytt Senter for husdyrforsøk er tatt i bruk. På dette seminaret vil vi først og fremst ha fokus på brukernes forventing til forskning og utdanning i veterinær- og husdyrfag på Campus Ås i åra som kommer. Vi vil gjøre det ved at vi har med oss som bakteppe utviklingen fram til i dag i forskning og utdanning i veterinær- og husdyrfagene i Norge.

Seminaret retter seg mot de sentrale brukerne av forskning og utdanning i husdyrbruks- og akvakulturnæringene, de ansatte ved NMBU-Veterinærhøgskolen, NMBU-Institutt for husdyr- og akvakulturvitenskap og Veterinærinstituttet, studentene ved NMBU og medlemmene i Norsk Veterinærhistorisk Selskap og Vitenparkens Venner.

Det er videre i 2020 blitt arbeidet med planlegging av to filmkvelder. Arrangementene er utsatt pga. coronasituasjonen. Det tas sikte på arrangement høsten 2021/vinteren 2022.

**Digitalisering av skriftlig materiale**

Arbeidet med å gjennomgå og få digitalisert «grå» vitenskapelig litteratur er kommet langt, og er blitt trappet opp i 2020 fordi en del andre aktiviteter er blitt utsatt.

Digitalisering av «grå» litteratur er kombinert med at materialet legges ut på søkemotoren Brage i samarbeid med Universitetsbiblioteket. Utleggingen på Brage er blitt utsatt til 2021 pga. kapasitetsproblemer i Universitetsbiblioteket i den forestående flytteprosess.

**Videreutvikling av vitenskapshistorisk arkiv på Slørstad**

I løpet av 2020 har arbeidet med å videreutvikle et vitenskapshistorisk arkiv på Slørstad blitt gitt økt prioritet.

I februar 2020 fikk Vitenparken henvendelse fra NMBU-Veterinærhøgskolen om å overta og lagre samlingen til Veterinærhistorisk Museum på Adamstua. Etter en gjennomgang av det nyetablerte arkivet på Slørstad, kom Vitenparken til at dette var mulig kombinert med at arkivmaterialet som var lagret ble ordnet og systematisert og gjort tilgjengelig gjennom etablering av en arkivportal. Framdriften av arbeidet ble sett i sammenheng med framdriften i flytteprosessen fra Adamstua, og ble for alvor startet opp i oktober 2020 i et samarbeid mellom Vitenparken og Vitenparkens Venner. I arbeidet er det innhentet råd fra NMBU. Arbeidet er nå godt i gang og kan trolig være tilnærmet sluttført i første halvår 2021.

**Fastere organisering av det museumsfaglige arbeidet**

Både Veterinærhistorisk Museum og det museale arbeidet på NMBU-Campus Ås er i dag med i Museums-Norges Primus-samarbeide. Museumsmaterialet er imidlertid ikke lagt ut på Digitalt Museum, og er dermed ikke tilgjengelig for allmenheten.

Det tas nå sikte på å få materialet lagt ut og gjort tilgjengelig for allmenheten på Digitalt Museum. Dette arbeidet vil bli utført av en fast ansatt i Vitenparken med faglig støtte fra frivillig arbeid i Vitenparkens Venner og Norsk Veterinærhistorisk Selskap. Dette arbeidet er startet opp høsten 2020 med sikte på en gradvis gjennomføring i 2021.

I 2020 har Vitenparkens Venner foretatt faglige registreringer av en del gjenstander knyttet til tekniske fag og gjenstander som er lagret på Slørstad.

I 2020 har det vært aktivitet i de vitenskapshistoriske utvalgene ved IHA og i Utvalget ved Tekniske fag.

Coronasituasjonen har samlet sett ført til en klar reduksjon i det frivillige, ubetalte arbeidet fra VV. Det frivillige arbeidet i de to vitenskapshistoriske prosjektene er i 2020 på 414 timer (808 timer i 2019).

**Møter og arrangementer i 2020**

På grunn av corona-nedstengingen er møtevirksomheten blitt sterkt redusert i 2020. Det er holdt et vitenskapshistorisk seminar, et sommerarrangement samt årsmøte kombinert med foredragsmøte.

Seminaret «Sur nedbørs virkning på skog. Tilbakeblikk på forskning, politikk og miljøkamp 1969-85 ble arrangert 9. januar 2020. Arrangører var Vitenparken Campus Ås, MINA-fakultetet NMBU, NIBIO og Vitenparkens Venner. Det ble et godt seminar med 85 deltakere.

Forskningsprogrammet «Sur nedbørs virkning på skog og fisk» (SNSF) var på 1970-tallet det største tverrsektorielle forskningsprogrammet i Norge med finansiering fra flere departementer og flere av den tids mange forskningsråd. Programmet ble startet opp parallelt med at miljøproblemene ble gitt økt politisk prioritet internasjonalt og i Norge, blant annet med opprettelsen av et Miljøverndepartement i Norge. SNSF var sterkt knyttet til de internasjonale virkningene av miljøproblemene. På seminaret deltok Lars Walløe og Nils Roll-Hansen fra Universitetet i Oslo, Arne Stuanes, Gunnar Abrahamsen, Kåre Venn og Hans Fredrik Hoen fra NMBU med foredrag og innlegg. Videre deltok Bjørn Tveite, Dan Aamlid og Nils Vagstad fra NIBIO og Ivar Ekanger fra Landbruks- og matdepartementet.

Det utsatte sommerarrangement ble holdt 27. august med 50 deltakere. Programmet var en parkhistorisk vandring med Finn Måge og Ole Billing Hansen som omvisere, og servering av gryterett i Vitenparken.

**Regnskap**

Foreningen hadde i 2020 kontingentinntekter på 21 150 kr. Utgifter til møter, administrasjon og diverse er 4485 kr og utgifter til sommerarrangement 18 428 kr. Underskuddet i 2020 er 1351 kr. VV har pr 31.12.2020 en egenkapital på 16 099 kr inklusive renteinntekter (17 450 kroner pr 31.12. 2019)**.**

**Styrets oppsummering**

Samarbeidet med Vitenparkens styre og ledelse er godt og tillitsfullt. Det er viktig å få et godt samspill mellom Venneforeningen som medlemsorganisasjon og Vitenparken. Det er en stor styrke at Per Olav Skjervold og Solveig Arnesen har vært Vitenparkens representant i vårt styre i 2020. Styreleder i VV møter som observatør i Vitenparkens styre, og foreningen blir trukket aktivt med i utviklingen av Vitenparken.

Etter omorganiseringen av NLMV til Vitenparkens Venner har medlemstallet økt betydelig og er i 2020 158. Det bør etter styrets vurdering ligge til rette for et medlemstall på dette nivå, basert på en positiv utvikling av Vitenparken, et godt engasjement knyttet til det vitenskapshistoriske arbeidet ved NMBU og NIBIO, et samarbeid med andre organisasjoner og noen gode arrangementer der VV er en synlig og tydelig aktør. Framover i tid vil foreningens virksomhet måtte baseres på inntektene fra medlemskontingenten og samarbeidsprosjekter med Vitenparken.

Det er behov for en forsterket forankring av det vitenskapshistoriske arbeidet i NMBUs ledelse og fakulteter. Det arbeides videre med å gi det vitenskapshistoriske arbeidet en bedre synlighet i Vitenparkens virksomhet.

Fra 2016 har Stortinget bevilget midler til et vitensenter i Vitenparken. Samtidig er bevilgningen til Vitenparken fra Landbruks- og matdepartementet videreført. I statsbudsjettet for 2021 er disse bevilgninger videreført. VV konstaterer at tyngden av Vitenparkens grunnleggende finansiering kommer fra andre enn NMBU, noe som også viser den eksterne interessen for Vitenparkens virksomhet. Det er viktig å understreke den nytte Vitenparken og et vitensenter med ekstern støtte gir NMBU og Campus Ås på kort og lang sikt.

I 2020 har Vitenparkens virksomhet blitt sterkt påvirket av corona-nedstengingen. Det har ført til en betydelig reduksjon i Vitenparkens virksomhet på mange områder. Styret er imponert over hvordan Vitenparken har maktet å møte denne situasjonen med tilpassinger i virksomheten og med god kontroll og styring av Vitenparkens økonomi.

Ås 18. februar 2021

Per Harald Grue Arne Oddvar Skjelvåg Gry Skjeseth

Hans Blom Kari Nässelqvist Solberg Susanne Eich-Greatorex

Jan Henrik Martinsen Solveig Arnesen

Varamedlem